محمد بن عبد لكريم لخطابي (تولد فأجدير ف 1882، مات ف لقاهرة فمصر ف 6 فبراير 1963)، و لي معروف بسميت مولاي موحند، ولا عبد الكريم، كان قائد سياسي وعسكري د لمقاومة فلمنطقة د الريف فوقت لإستعمار صبليوني و لفرانساوي للمغريب. تولد فوسط عائيلة ديال لأعيان، باه عبدلكريم لخطابي كان خدام قاضي. لخطابي معروف باللي كان تيخدًم تقنية د حرب لعصابات، لي خلاتو يربح بزاف د لمعارك، منها لمعركة د أنوال، لي ماتو فيها كتر من 10.000 عسكري صبليوني. من 1921 ل 1926، أسس الخطابي لجمهورية د ريف، و كان هو رئيس ديالها. ف 1926، تحبسات هاد لجمهورية من بعد ماتحالف سلطان مولاي يوسف مع فرانسا وصبانيا وخدًمو لأسلحة لكيماوية باش يقضيو على لمقاومة فريف. من مورا ما استسلم لخطابي، نفاتو فرانسا لجزيرة لاريينيون، اللي ݣلس فيها 22 عام، حتى مشا لمصر وخدا فيها اللجوء ف 1948، وبقا ساكن ف لقاهرة حتا مات وتدفن فيها ف 1963. لخطط ديال لخطابي فحرب لعصابات أترات على بزاف د لقادة لي غايجيو من موراه وتعلمو منو بحال شي ݣيڤارا وهو شي مين و ماو تسي طونڭ. لخطابي كان هو أول مغربي بان فالصفحة اللولا ديال مجلة "تايم" لميريكيانية، ف غشت 1925.